CELEX: 32021D1362
Language: bg
Date: 2021-06-30 00:00:00
Title: Решение (ЕС) 2021/1362 на Комисията от 30 юни 2021 година за предоставяне на разрешение на Ирландия да приложи удължаване на някои срокове, посочени в член 3 от Регламент (ЕС) 2021/267 на Европейския парламент и на Съвета (нотифицирано под номер C(2021) 4736) (само текстът на английски език е автентичен)

16.8.2021   
               
               
                  BG
               
               
                  Официален вестник на Европейския съюз
               
               
                  L 293/19
               
            
         РЕШЕНИЕ (ЕС) 2021/1362 НА КОМИСИЯТА
         от 30 юни 2021 година
         за предоставяне на разрешение на Ирландия да приложи удължаване на някои срокове, посочени в член 3 от Регламент (ЕС) 2021/267 на Европейския парламент и на Съвета
         
            
               (нотифицирано под номер C(2021) 4736)
            
         
         (само текстът на английски език е автентичен)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) 2021/267 на Европейския парламент и на Съвета от 16 февруари 2021 г. за определяне на специални и временни мерки с оглед на продължаващата криза във връзка с COVID-19 относно подновяването или удължаването на срока на валидност на някои удостоверения, свидетелства и разрешителни, отлагането на някои периодични проверки и продължаващо обучение в някои области на транспортното законодателство и удължаването на някои срокове, посочени в Регламент (ЕС) 2020/698 (1), и по-специално член 3, параграф 4 от него,
         като има предвид, че:
         
                     (1)
                  
                  
                     С член 3, параграф 1 от Регламент (ЕС) 2021/267 се удължава валидността на свидетелствата за управление на превозни средства, която в съответствие с член 7 от Директива 2006/126/ЕО на Европейския парламент и на Съвета (2) и точка 3, буква г) от приложение I към посочената директива в противен случай щеше да е изтекла или ще изтече между 1 септември 2020 г. и 30 юни 2021 г.
                  
               
                     (2)
                  
                  
                     С писмо от 27 май 2021 г. Ирландия представи мотивирано искане за разрешение да приложи удължаване на срок, посочен в член 3, параграф 1 от Регламент (ЕС) 2021/267. На 4 юни 2021 г. Ирландия предостави допълнителна информация в подкрепа на искането си.
                  
               
                     (3)
                  
                  
                     Чрез мотивираното си искане Ирландия иска разрешение да приложи удължаване с четири месеца на срока между 1 септември 2020 г. и 30 юни 2021 г., посочен в член 3, параграф 1 от Регламент (ЕС) 2021/267.
                  
               
                     (4)
                  
                  
                     Съгласно предоставената от Ирландия информация подновяването на свидетелствата за управление на превозни средства в Ирландия вероятно ще продължи да бъде неизпълнимо и след 30 юни 2021 г. поради мерките, предприети от държавата за предотвратяване или за ограничаване на разпространението на COVID-19.
                  
               
                     (5)
                  
                  
                     Като част от тези мерки, които според Ирландия са довели до натрупване на свидетелства, чието подновяване предстои, Ирландия затвори своите национални центрове за издаване на свидетелства за управление на превозни средства (NDLS) от 27 март 2020 г. до 8 юни 2020 г. Последва постепенно отваряне, както следва: 20 центъра отвориха отново на 8 юни 2020 г., други 6 центъра отвориха отново на 22 юни 2020 г., а останалите осем центъра — на 29 юни 2020 г. След повторното отваряне обаче изискването за спазване на отстояние от два метра между лицата доведе до намаляване с почти една трета на капацитета на центровете NDLS.
                  
               
                     (6)
                  
                  
                     Освен това дейността на службата за изпитване на водачи беше допълнително ограничена от 1 януари 2021 г. до 17 май 2021 г., когато само служителите от критично значение получиха възможност да подават лично в центровете NDLS заявления за подновяване или за издаване на свидетелство за управление на превозни средства или за разрешение за обучение. Това означава, че през този период лицата извън посочената категория не са имали възможност да подават заявления за свидетелство за управление или за разрешение за обучение.
                  
               
                     (7)
                  
                  
                     Считано от 18 май 2021 г. центровете NDLS са отворени отново за всички водачи. Въпреки това изискването за спазване на отстояние от два метра между лицата намалява с около една трета капацитета за подновяване или за издаване на свидетелства за управление или на разрешения за обучение.
                  
               
                     (8)
                  
                  
                     Органът за пътна безопасност (RSA), който поддържа NDLS, въведе подобрена онлайн услуга през ноември 2020 г., за да даде възможност на потребителите да подават онлайн заявления за свидетелства за управление. Въпреки че заявленията за свидетелства за управление могат да се подават онлайн, голяма част от притежателите на свидетелства за управление на превозни средства не са използвали онлайн системата поради изискванията за регистрация. Това включва притежаването на карта за обществени услуги (PSC), която представлява карта, издавана от правителството, за удостоверяване на самоличността при достъп до обществени услуги. От март до юли 2020 г. и от януари до май 2021 г. услугата по издаване на PSC е функционирала с много ограничен капацитет и клиентите не са могли да получат такава карта. Понастоящем е налице голямо търсене на PSC за достъп до други административни услуги, както и за подаване на заявления онлайн за издаване на свидетелства за управление на превозни средства. Това ще забави някои клиенти да подадат заявление онлайн за свидетелство за управление на превозни средства и те ще трябва да посетят центровете NDLS, за да го направят лично.
                  
               
                     (9)
                  
                  
                     Освен това според информацията, предоставена от Ирландия, теоретичните изпити и изпитването на водачите, чието провеждане е било ограничено, вече са отново достъпни за всички заявители. Въпреки това, след удължаването на сроковете, предвидено в Регламент (ЕС) 2021/267, има значително изоставане по отношение на свидетелствата, които трябва да бъдат подновени.
                  
               
                     (10)
                  
                  
                     Центровете за теоретични изпити за шофьори бяха затворени от 1 януари 2021 г. до 7 юни 2021 г., поради което подаването на заявления за издаване на първо разрешение за обучение беше отложено. Понастоящем над 120 000 клиенти очакват теоретичен изпит за водач, като около 20 000 от тях ще бъдат изпитани през юни. Ирландските органи разработват допълнителни планове за увеличаване на капацитета (когато ограниченията срещу COVID-19 позволят това), за да се даде възможност за провеждане на 50 000 теоретични изпита на месец през следващите три месеца. По време на периода преди COVID е имало приблизително 12 000 записвания на месец за теоретични изпити. Очакванията на ирландските органи обаче са, че допълнителният капацитет ще означава и значителен допълнителен обем клиенти, подаващи заявления за първо разрешение за обучение през идните месеци, което ще доведе до повишено търсене в центровете NDLS.
                  
               
                     (11)
                  
                  
                     През периода 1 януари 2021 г. — 7 юни 2021 г. услугата „изпитване на водачи“ е била ограничена до служителите от критично значение, а около 30 000 клиенти не са могли да се явят на изпит за управление на МПС. Понастоящем е налице значителен допълнителен капацитет за изпитване, което на свой ред ще доведе до допълнително търсене в NDLS от страна на клиентите, преминали своите изпити за управление на МПС.
                  
               
                     (12)
                  
                  
                     Поради мерките, приети от Ирландия, се очаква през следващите месеци да има по-голям брой обучаеми за първи път, които подават заявление за разрешение. Очакваните стойности са около 42 000 ежемесечно между юли 2021 г. и септември 2021 г. и 22 000 за октомври 2021 г., което е значително повече в сравнение с 22 600 през юни 2021 г. и 37 896 първи разрешения за обучение, издадени например за целия период между 1 юни 2018 г. и 31 октомври 2018 г.
                  
               
                     (13)
                  
                  
                     Според информацията, предоставена от Ирландия, се очаква, че когато тези услуги за издаване на свидетелства за управление на превозни средства бъдат възобновени, на първо място — ще се увеличи броят на разрешенията за обучение, които трябва да бъдат обработени, когато лицето е издържало теоретичен изпит, и на второ място — ще се увеличи броят на свидетелствата за управление, които трябва да се обработят, когато лицето е положило изпит за управление на превозни средства. Очаква се подадените заявления да достигнат нива от 200 % от обичайно подаваните за обработка документи, което допълнително ще натовари капацитета на услугата по издаване на свидетелства за управление.
                  
               
                     (14)
                  
                  
                     Според информацията, предоставена от Ирландия, по последни прогнози за 12-месечния период от юни 2021 г. до май 2022 г. ще бъдат подадени 1,1 милиона заявления. Това контрастира с нормалния обем на подаваните заявления от по-малко от 60 000 на месец или малко над 700 000 за период от дванадесет месеца. Увеличението на общото търсене през 2021—2022 г. е особено засилено през периода юни—октомври 2021 г., като през повечето месеци се очаква общо месечно търсене от над 110 000. Намаленият капацитет в центровете NDLS поради правилото за спазване на отстояние от два метра между лицата води до липса на възможност центровете да се справят с нормалния приток на заявления.
                  
               
                     (15)
                  
                  
                     Според информацията, предоставена от Ирландия, искането на удължаване за срок от четири месеца е обосновано от натрупването на много голямо изоставане в капацитета за подновяване и издаване на свидетелства от центровете NDLS, както е описано по-горе. Данните сочат, че над 40 % от разрешенията за обучаеми, които е трябвало да бъдат подновени към края на 2020 г. и през 2021 г., не са били подновени. Очакванията на ирландските органи са, че поисканото удължаване ще облекчи тежестта върху системата, като намали търсенето с до 100 000 заявления през последното тримесечие на 2021 г. Вследствие на това капацитетът на центровете NDLS за подновяване и издаване на свидетелства може да се възстанови след облекчаването на ограниченията, свързани с COVID-19.
                  
               
                     (16)
                  
                  
                     Удължаването се иска за тези водачи, чието свидетелство изтича между 1 юли и 31 октомври 2021 г. — период, през който има голямо търсене в центровете NDLS. Ограниченият период от време не следва да води до непропорционални рискове по отношение на безопасността и сигурността на транспорта.
                  
               
                     (17)
                  
                  
                     Следователно на Ирландия следва да бъде разрешено да приложи удължаване с четири месеца на срока между 1 септември 2020 г. и 30 юни 2021 г., посочен в член 3, параграф 1 от Регламент (ЕС) 2021/267,
                  
               ПРИЕ НАСТОЯЩОТО РЕШЕНИЕ:
         
            Член 1
            На Ирландия се разрешава да приложи удължаване с четири месеца на срока между 1 септември 2020 г. и 30 юни 2021 г., посочен в член 3, параграф 1 от Регламент (ЕС) 2021/267.
         
         
            Член 2
            Адресат на настоящото решение е Ирландия.
         
         
            Съставено в Брюксел на 30 юни 2021 година.
            
               
                  За Комисията
               
               Adina-Ioana VĂLEAN
               
                  Член на Комисията
               
            
         
         
            (1)  OB L 60, 22.2.2021 г., стр. 1.
         
            (2)  Директива 2006/126/ЕО на Европейския парламент и на Съвета от 20 декември 2006 г. относно свидетелства за управление на превозни средства (ОВ L 403, 30.12.2006 г., стр. 18).